El Centre Cultural Les Sitges llança el segon quadrimestre de cursos
2025-07-24

Des del passat mes d’octubre, 1.132 persones assisteixen a les classes de la variada oferta de cursos de formació, oci i temps lliure que ofereix el Centre Cultural Les Sitges, impulsat per l’Institut Municipal de Cultura i Joventut de Burjassot. Ara, amb el 2015 cridant a la porta, arriba el segon quadrimestre amb la continuació de molts dels cursos en marxa i amb algunes novetats.

La matrícula a través d’Internet, per a antics alumnes, és a dir, els matriculats en la campanya d’octubre, serà del 22 de desembre a l’11 de gener. Els qui opten per la matrícula presencial podran realitzar-la del 2 a l’11 de gener, sol·licitant cita prèvia en cultura.burjassot.org. Per la seua banda, els nous alumnes podran matricular-se en línia, del 12 de gener a l’1 de febrer i, presencialment, del 19 al 30 de gener, prèvia sol·licitud de cita en cultura.burjassot.org.

Les classes del segon quadrimestre començaran al febrer de 2015. Els cursos continuen agrupant-se en tres grans àrees de formació que són Idiomes, Noves Tecnologies i Artística i Oci. Quant a les novetats per a 2015, en l’àrea d’Art i Oci destaca el ball flamenc i un curs per aprendre a tocar les castanyoles. També arriba la guitarra clàssica per a majors de 14 anys i una altra novetat en l’àmbit de les arts escèniques: la lectura dramatitzada, a partir de 15 anys. També hi haurà dibuix i pintura per a xiquets, joves i adults, terrisseria i el curs Decor-art per aprendre a decorar per un mateix. El món dels fogons també estrenarà novetats en 2015 amb l’arribada de cursos d’iniciació a la cuina, un curs de cuina creativa i tapes, un altre de cuina asiàtica i fusió, un curs de cuina per a pares i xiquets i un nou curs anomenat laboratori gastronòmic. Finalment, en l’apartat d’Art i Oci també arriba, com a novetat, un curs de costura exprés per aprendre a fer arranjaments bàsics en la roba. I per als qui la casa li cau damunt, arriben els Passejos guiats pels jardins de València, que es realitzaran de febrer a juny, els dimecres, de 10:30 h a 13 h.

En l’àrea de Noves Tecnologies, el món de les xarxes i l’audiovisual arriba pegant fort amb una variada oferta de cursos com el vídeo currículum, vídeo marketing, el monogràfic de tablets, el curs de cinema i documental, el curs de vídeo per a noces, batejos i comunions o el curs de desenvolupament de youtube.

En 2015, les persones interessades també podran tornar a matricular-se en els cursos de Monitor de Temps Lliure Infantil i Juvenil, el curs d’Animació Juvenil o el curs de formador d’animadors, en ANIMA’T, l’Escola Municipal de Formació de Monitors de Temps Lliure i Animadors Juvenils de Burjassot. Així mateix, a partir de gener, l’Agència Jove també oferirà els nous cursos gratuïts de BECA.MOS amb les certificacions d’Specialist en Word, Excel i Power Point i les noves certificacions en nivell Expert en Word, Excel i Acces.